S-14/2017

Mál þetta, sem dómtekið var 5. september sl., er höfðað með ákæru lögreglustjórans á Suðurnesjum 16. janúar 2017 á hendur ákærða, A-x-x A-x-x, kt. [...], [...], [...].

Í ákærulið I er ákærða gefið að sök „... umferðarlagabrot með því að hafa, föstudaginn 7. ágúst 2015, ekið bifreiðinni [...] austur Reykjanesbraut, við Hvassahraun, Hafnarfirði, sviptur ökurétti á 97 kílómetra hraða á klukkustund, að teknu tilliti til vikmarka, þar sem leyfður hámarkshraði er 90 kílómetrar á klukkustund.“ Ákæruvaldið telur þessa háttsemi ákærða varða við 2. mgr. 37. gr. og 1. mgr. 48. gr. umferðarlaga nr. 50/1987, sbr. 1. mgr. 100. gr. sömu laga.

Í ákærulið II er ákærða gefið að sök „... umferðarlagabrot með því að hafa, laugardaginn 16. janúar 2016, ekið bifreiðinni [...] austur Vatnsnesveg og þaðan suður Sólvallargötu, Reykjanesbæ, sviptur ökurétti og undir áhrifum ávana- og fíkniefna (í blóði mældist 0,6 ng/ml tetrahýdrókannabínól) og þannig óhæfur til að stjórna bifreiðinni örugglega.“ Ákæruvaldið telur lýsta háttsemi varða við 1. mgr., sbr. 2. mgr. 45. gr. a. og 1. mgr. 48. gr. umferðarlaga nr. 50/1987, sbr. 1. mgr. 100. gr. sömu laga.

Kröfur ákæruvalds í málinu eru þær samkvæmt ákæru „... að ákærði verði dæmdur til refsingar og til greiðslu alls sakarkostnaðar. Þess er einnig krafist að ákærði verði, vegna II. ákæruliðar, dæmdur til sviptingar ökuréttar, skv. 101. og 102. gr. umferðarlaga nr. 50/1987, sbr. 25. gr. laga nr. 44/1993 og 18. gr. laga nr. 66/2006.“

I

Mál þetta var þingfest 17. febrúar 2017. Sótti ákærði þá þing og játaði háttsemi þá sem honum er gefin að sök í ákærulið I. Einnig játaði hann að hafa ekið sviptur ökurétti í því tilviki sem um ræðir í ákærulið II, en neitaði að hafa við aksturinn verið undir áhrifum ávana- og fíkniefna. Málið var næst tekið fyrir 24. febrúar sl. og sótti ákærði þá ekki þing. Gaf dómari þá út fyrirkall á hendur ákærða og boðaði hann til aðalmeðferðar í málinu 3. maí sl. Ákærði sótti heldur ekki þing þann dag, en boðaði forföll vegna veikinda. Dómari gaf þá út fyrirkall að nýju þar sem fram kom að aðalmeðferð málsins yrði 5. september sl., kl. 13:00. Fyrirkallið var birt ákærða 14. júlí sl. á skráðu lögheimili hans. Við fyrirtöku málsins málsins 5. september sl. sótti ákærði síðan ekki þing og boðaði ekki forföll. Málið var þá dómtekið á grundvelli 1. mgr. 161. gr. laga nr. 88/2008 um meðferð sakamála að kröfu sækjanda.

Með vísan til 1. mgr. 161. gr. laga nr. 88/2008 verður dómur lagður á málið þrátt fyrir útivist ákærða þar sem framlögð gögn þykja nægileg til sakfellingar og önnur skilyrði ákvæðisins eru hér einnig uppfyllt. Brot ákærða teljast því sönnuð og varða þau við tilgreind lagaákvæði í ákæru.

II

Samkvæmt vottorði sakaskrár ríkisins gekkst ákærði í lok árs 2010 undir sektargerð lögreglustjóra þess efnis að hann greiddi 20.000 krónur í sekt vegna gripdeildar. Hinn 16. desember 2011 gekkst hann undir sektargerð lögreglustjóra vegna brots gegn 45. gr. umferðarlaga nr. 50/1987 þess efnis að hann greiddi 70.000 krónur í sekt og sætti sviptingu ökuréttar í fjóra mánuði. Að síðustu gekkst ákærði undir sektargerð lögreglustjóra 27. febrúar 2014 þess efnis að hann greiddi 205.000 krónur í sekt og sætti sviptingu ökuréttar í tvö ár vegna aksturs undir áhrifum ávana- og fíkniefna og án þess að hafa ökuskírteini meðferðis.

Eins og að framan er rakið hefur ákærði áður brotið gegn ákvæðum 45. gr. og 45. gr. a. umferðarlaga. Samkvæmt því og að brotum ákærða virtum þykir refsing hans samkvæmt dómvenju réttilega ákveðin fangelsi í 30 daga.

Ákærði hefur nú ítrekað öðru sinni brot gegn 45. og 45. gr. a. umferðarlaga. Samkvæmt því og með vísan til annars framangreinds ber í samræmi við kröfugerð ákæruvalds og með vísan til 101. og 102. gr. umferðarlaga að svipta ákærða ökurétti ævilangt frá birtingu dóms þessa að telja.

Á grundvelli sakfellingar ákærða, sbr. 1. mgr. 218. gr. laga nr. 88/2008 um meðferð sakamála, verður honum gert að greiða allan sakarkostnað málsins. Ákærði dæmist því til að greiða þann sakarkostnað sem tilgreindur er á framlögðu sakarkostnaðaryfirliti lögreglustjóra, samtals 86.924 krónur.

Dóm þennan kveður upp K-kk-nf H-kk-nf héraðsdómari.

D Ó M S O R Ð:

Ákærði, A-x-x A-x-x, sæti fangelsi í 30 daga.

Ákærði sæti sviptingu ökuréttar ævilangt frá birtingu dóms þessa að telja.

Ákærði greiði 86.924 krónur í sakarkostnað.

K-kk-nf H-kk-nf